กสิกรฯปรับขึ้นดอกกู้-ฝาก8ธ.ค.
กสิกรไทย ปรับขึ้นดอกเบี้ยเงินกู้ 0.12%-0.15% และฝากประจำ 0.10%-0.45% มีผล 8 ธ.ค.53
7 ธ.ค. 2553

กสิกรไทย ปรับขึ้นดอกเบี้ยเงินกู้ 0.12%-0.15% และฝากประจำ 0.10%-0.45% มีผล 8 ธ.ค.53
นายสมเกียรติ ศิริชาติไชย รองกรรมการผู้จัดการอาวุโส เปิดเผยว่าเพื่อเป็นการตอบรับนโยบายการปรับขึ้นอัตราดอกเบี้ยนโยบายของทางการ รวมถึงเพื่อให้สอดคล้องกับภาวะการแข่งขัน ธนาคารจึงได้ทำการปรับขึ้นอัตราดอกเบี้ยเงินฝากและอัตราดอกเบี้ยเงินกู้ โดยเงินฝากประจำ 3 เดือน ปรับขึ้น 0.10%-0.25% เป็น 0.95%-1.15%  เงินฝากประจำ 6 เดือน ปรับขึ้น 0.15%-0.25% เป็น 1.25%-1.40%  เงินฝากประจำ 12 เดือน ปรับขึ้น 0.20%-0.45% เป็น 1.40%-1.60%  เงินฝากประจำ 24 เดือน ปรับขึ้น 0.15%-0.25% เป็น 2.15%-2.25%  เงินฝากประจำ 36 เดือน ปรับขึ้น 0.25% เป็น 2.50%
ทั้งนี้ ธนาคารยังได้ปรับขึ้นอัตราดอกเบี้ยตั๋วแลกเงิน 0.10%-0.25% โดยอัตราดอกเบี้ยตั๋วแลกเงินอายุ 1 เดือน อยู่ที่ 1.15% ตั๋วแลกเงินอายุ 3 เดือน อยู่ที่ 1.25%-1.35% ตั๋วแลกเงินอายุ 6 เดือน อยู่ที่ 1.45%-1.55% และตั๋วแลกเงินอายุ 12 เดือน อยู่ที่ 1.65%-1.75%
สำหรับอัตราดอกเบี้ยเงินกู้ ธนาคารได้ทำการปรับอัตราดอกเบี้ยขึ้น 0.12%-0.15% โดย MLR อยู่ที่ 6.12% MOR 6.40% และ MRR อยู่ที่ 6.65% มีผลตั้งแต่วันที่ 8 ธันวาคม 2553 เป็นต้นไป